Talle sterf na nóg 'n skudding Lombok tref | Maroela Media
Reddingswerkers kom by Mount Rinjani bymekaar. Foto: AP Photo.
Die Indonesiese eiland Lombok is die afgelope naweek deur nóg 'n aardbewing getref wat die dood van minstens 13 mense tot gevolg gehad het.
Al die skuddings was in die noordoostelike dele van die eiland gesentreer. Time berig die skudding laat Sondagaand het verskeie kragtige naskokke tot gevolg gehad.
'n Verslaggewer van Associated Press op Lombok het gesê dié skuddings het wydverspreide paniek onder inwoners gesaai en kragonderbrekings veroorsaak.
Die skuddings wat deur die dag plaasgevind het, het 'n modderstorting teen die berghange van Berg Rinjani, 'n aktiewe vulkaan, veroorsaak. Volgens Time is sowat 1 800 huise vernietig asook voertuie en 'n gemeenskapsaal. Volgens Sutopo Purwa Nugroho, woordvoerder van die plaaslike rampbestuuragentskap, het 'n gemeenskapsaal skade gely tydens die skuddings vroeër vandeesmaand.
Die skudding van 7 wat Lombok op 5 Augustus getref het, het die lewe van 460 mense geëis, terwyl tienduisende huise vernietig en honderde duisende mense dakloos gelaat is.